Foto: Facebook, Screenshot: YouTube



DRUŠTVENIM mrežama od jučer se širi jedna od onih slika koje na prvu izgledaju kao montaža i zafrkancija. Naime, u Puli se organizira doček pravoslavne Nove godine i to ni manje ni više nego u Domu hrvatskih branitelja. Jasno, nekome može biti iznenađujuće ili smiješno što se takav događaj organizira u nečemu što se zove Dom hrvatskih branitelja, kako i jest prema reakcijama na društvenim mrežama, ali u dočeku pravoslavne Nove godine bilo gdje nema ništa sporno.





No onaj sporni dio jest činjenica da će proslavu uveličati Bora Drljača. Bora Drljača godinama kroz svoje pjesme veliča četničke zločince, a opjevao je i, primjerice, kapetana Dragana.



"Svi smo čuli ovih dana za Dragana kapetana, stigao je iz daleka, sudbina ga baci neka. Borio se kod Obrovca, kod Plitvica i Benkovca. Kod Karina i kod Knina, sve do Zadra i Skradina. U mislima ratne slike, sad zbrinjava ranjenike. Krajina ga slavi naša, branio je od ustaša", pjevao je, uz neizostavni istočnjački melos, o osuđenom ratnom zločincu Draganu Vasiljkoviću Bora Drljača ranih devedesetih i tako poticao pobunu u Hrvatskoj. Ljubav prema SAO Krajini zapravo je čest motiv u opusu ovog pjevača, a posvetio joj je i nekoliko albuma.

Tekst se nastavlja ispod oglasa

Jasno, nije to sve, ali je nakon ovakvih stihova zaista nepotrebno dalje nabrajati. Slavio je Bora Drljača svojevremeno četnike, branio četničke zločince, kroz pjesme hvali Radovana Karadžića i slične.



Sam Drljača pak ne vidi ništa sporno u svom nastupu.



"Pa ja sam više nastupao u Hrvatskoj nego u Srbiji. Istra je to, to je država u državi. Tamo sam pjevao na bezbroj zborova i vašara i uvijek vlada velik interes! Tako je i sada. Nema mjesta za svađe i ratovanje, samo za ljubav i veselje", kaže Drljača u razgovoru za srpski Telegraf.



Inače, kako je vidljivo s plakata, ulaz na četničkog pjevača u Domu hrvatskih branitelja košta 240 kuna. Uz njega će nastupiti i Snežana čije prezime ne znamo, a pratit će ih orkestar Ivana Novakovića.



I najvažnije. Ovaj događaj organizira Zajednica Srba u Istri, a pomoć u obliku pokroviteljstva su im pružili Grad Pula, Istarska županija i Srpsko narodno vijeće. Dakle, osim organizatora, na neka pitanja će trebati odgovoriti i Boris Miletić, ljudi iz Istarske županije na čelu s Valterom Flegom te Milorad Pupovac i ostali ljudi iz vodstva Srpskog narodnog vijeća.



Jasno, kad je riječ o održavanju koncerta u Puli teško je ne sjetiti se slučaja Thompsona koji već godinama ne može nastupiti u ovom gradu zbog veličanja ustaštva. Ljubitelj četnika nema takvih problema. Zašto i njemu nije zabranjeno? To će trebati odgovoriti Boris Miletić i ekipa.